BEGRUNDELSE

Punkt 28 i den interinstitutionelle aftale af 17. maj 2006 mellem Europa-Parlamentet, Rådet og Kommissionen om budgetdisciplin og forsvarlig økonomisk forvaltning[1] giver mulighed for gennem en fleksibilitetsmekanisme at anvende Den Europæiske Fond for Tilpasning til Globaliseringen (EGF) med et årligt loft på 500 mio. EUR ud over lofterne i den finansielle rammes relevante udgiftsområder.

Betingelserne for EGF-støtte er fastsat i Europa-Parlamentets og Rådets forordning (EF) nr. 1927/2006 af 20. december 2006 om oprettelse af Den Europæiske Fond for Tilpasning til Globaliseringen[2].

Den 11. maj 2010 indgav Danmark ansøgning nr. EGF/2010/017 DK/ Midtjylland Maskinsektoren med henblik på at opnå EGF-støtte som følge af afskedigelser i 6 virksomheder, der var aktive inden for NACE (rev. 2) hovedgruppe 28 ("Fremstilling af maskiner og udstyr")[3] i NUTS II-regionen Midtjylland (DK04) i Danmark.

Efter en nøje gennemgang af ansøgningen konkluderer Kommissionen i overensstemmelse med artikel 10 i forordning (EF) nr. 1927/2006, at betingelserne for økonomisk støtte i henhold til denne forordning er opfyldt.

RESUMÉ AF ANSØGNINGEN OG ANALYSE

Nøgledata: ||

EGF-referencenummer || EGF/2010/017

Medlemsstat || Danmark

Artikel 2 || litra b)

Berørte virksomheder || 6

NUTS II-region || Midtjylland (DK04)

NACE (rev. 2)-hovedgruppe || 28 (Fremstilling af maskiner og udstyr)

Referenceperiode || 6.6.2009–6.3.2010

Startdato for de individualiserede tilbud || 11.8.2010

Ansøgningsdato || 11.5.2010

Afskedigelser i referenceperioden || 813

Afskedigede arbejdstagere, der er tiltænkt støtte || 325

Udgifter til de individualiserede tilbud (EUR) || 5 627 125

EGF-implementeringsomkostninger[4] i EUR || 441 500

EGF-implementeringsomkostninger i procent || 7,3

Samlet budget (EUR) || 6 068 625

EGF-støtte (65 %) i EUR || 3 944 606

1. Ansøgningen blev forelagt Kommissionen den 11. maj 2010 og suppleret med yderligere oplysninger i tiden frem til den 21. marts 2011.

2. Ansøgningen opfylder betingelserne for anvendelse af EGF i artikel 2, litra b), i forordning (EF) nr. 1927/2006 og blev indgivet inden for den frist på 10 uger, der er fastsat i forordningens artikel 5.

Sammenhæng mellem afskedigelserne og de gennemgribende strukturelle ændringer i verdenshandelsmønstrene, som kan tilskrives globaliseringen eller den internationale finansielle og økonomiske krise

3. For at fastslå, at der er en sammenhæng mellem afskedigelserne og de gennemgribende strukturelle ændringer i verdenshandelsmønstrene, som kan tilskrives globaliseringen, anfører Danmark, at vindmølleindustrien i EU, som indgår i Nace (rev. 2) hovedgruppe 28 ("Fremstilling af maskiner og udstyr"), er blevet alvorlig ramt af ændringerne i verdenshandelsmønstrene, særlig tilbagegangen i EU's markedsandel. Danmark fremfører, at det internationale marked for vindmøller har udviklet sig hurtigere, især i Asien og i Nordamerika, selv om den europæiske produktion af vindmøller er steget inden for de seneste få år.

4. Danmark citerer rapporten fra 2009 om vindenergi på verdensplan, der er udarbejdet af Den Internationale Vindenergisammenslutning, hvoraf det fremgår, at vindmølleindustriens største fremskridt fandt sted i Asien og i Nordamerika, og fokus i forbindelse med den internationale sektor for vindenergi flyttede væk fra Europa. Til trods for en dynamisk international vækst i sektoren faldt Europas andel af den samlede kapacitet fra 65,5 % i 2006 til 47,9 % i 2009. Asien ekspanderer hurtigst og tegner sig for 40,4 % af den nye vindkapacitet i 2009 (sammenlignet med 18,1 % i 2004), mens tallet for Europa faldt fra 70,7 % af den nye kapacitet i 2004 til kun 27,3 % i 2009.

(Kilde: Rapporten fra 2009 om vindenergi på verdensplan udarbejdet af Den Internationale Vindenergisammenslutning)

Ud over betydeligt lavere arbejdsmarkedsomkostninger tvinger de høje omkostninger for transporten af de store dele af vindmøllerne de europæiske producenter til at flytte deres produktion tættere på de mest dynamiske markeder af slutbrugere for at sikre deres konkurrenceevne og markedsposition. Følgelig er produktionen gradvist ved at flytte ud af EU.

5. Vestas-koncernen (der tegner sig for 95% af alle arbejdstagere, der er tiltænkt støtte i henhold til denne ansøgning) har været en del af tendensen beskrevet ovenfor. Selv om koncernens indtægter har været voksende (stigning på 185 % gennem de sidste fem år) og virksomheden har øget antallet af ansatte med 202 % i samme periode, har den også mistet andele i det hastigt voksende verdensmarked for vindenergi (fra 30 % i 2004 til de nuværende ca. 14 % nu). Disse faktorer resulterede i, at Vestas flyttede fokus for sine aktiviteter og sine produktionsanlæg til USA og Asien, hvor den største andel af kundegrundlaget findes og produktionen er mere omkostningseffektiv.

6. Derudover påvirkede den nye økonomiske situation som følge af den finansielle og økonomiske krise EU's vindindustri negativt i 2009. Som et resultat heraf oplevede den danske vindindustri et drastisk fald i beskæftigelsen i det år såvel som et fald i omsætningen.

Dokumentation for antallet af afskedigelser og opfyldelse af kriterierne i artikel 2, litra b)

7. Danmark indgav ansøgningen i medfør af interventionskriteriet i artikel 2, litra b), i forordning (EF) nr. 1927/2006, som forudsætter mindst 500 afskedigelser over en periode på ni måneder i en NACE (rev. 2)-hovedgruppe i en eller to sammenhængende regioner på NUTS II-niveau i en medlemsstat.

8. Der er ifølge ansøgningen tale om 813 afskedigelser i seks virksomheder i NACE (rev. 2)-hovedgruppe 28 ("Fremstilling af maskiner og udstyr")[5] i NUTS II-regionen Midtjylland (DK04) i referenceperioden på ni måneder fra den 6. juni 2009 til den 6. marts 2010. Alle afskedigelser blev beregnet i overensstemmelse med i artikel 2, stk. 2, tredje led, i forordning (EF) nr. 1927/2006.

Redegørelse for afskedigelsernes uforudseelighed

9. De danske myndigheder fremfører, at faldet i beskæftigelsen i Midtjylland, der er omfattet af denne ansøgning, var uforudset på grund af den hurtige forøgelse af den internationale sektor for vindenergi, og de positive forventninger, som var blevet offentliggjort af producenterne i deres kvartalsrapporter i perioden før afskedigelserne.

Identifikation af de virksomheder, der har gennemført afskedigelser, og de arbejdstagere, der er tiltænkt støtte

10. Ansøgningen vedrører i alt 813 afskedigelser i følgende seks virksomheder, hvoraf 325 er tiltænkt støtte:

Virksomheder Antal afskedigelser

Vestas Assembly A/S || 138

Vestas Blades A/S || 506

Vestas Control Systems A/S || 105

Vestas Machining A/S || 24

I.P.L Transmissioner || 18

Lind Jensens Maskinfabrik || 22

Virksomheder i alt: 6 || Afskedigelser i alt: 813

11. De arbejdstagere, der er tiltænkt støtte, fordeler sig som følger:

Kategori || Antal || Procent

Mænd || 251 || 77,23

Kvinder || 74 || 22,77

EU-borgere || 325 || 100,00

Ikke-EU-borgere || 0 || 0

15-24-årige || 28 || 8,62

25-54-årige || 247 || 76,00

55-64-årige || 50 || 15,38

Over 64 år || 0 || 0

12. Ingen af de arbejdstagere, som er afskediget, har langvarige helbredsproblemer eller handicap.

13. Fordelingen på faggrupper er som følger:

Kategori || Antal || Procent

Eksperter/akademikere || 2 || 0,62

Teknikere og fagfolk || 26 || 8,00

Kontorpersonale || 1 || 0,31

Arbejdstagere inden for håndværkserhvervet og lignende erhverv || 133 || 40,92

Operatør- og monteringsarbejde samt transportarbejde || 149 || 45,84

Ufaglært arbejde/Andet manuelt arbejde[6] || 14 || 4,31

14. Danmark har i overensstemmelse med artikel 7 i forordning (EF) nr. 1927/2006 bekræftet, at princippet om ligestilling mellem mænd og kvinder og om ikke-forskelsbehandling er blevet anvendt og vil blive anvendt i EGF's forskellige gennemførelsesfaser, især med hensyn til adgang til fonden.

Beskrivelse af det pågældende geografiske område og de relevante myndigheder og andre interessenter

15. Det berørte område er Region Midtjylland i Danmark (NUTS II – dk04), især Ringkøbing-Skjern Kommune. Blandt Danmarks fem regioner har Midtjylland det største areal og det næststørste befolkningstal med et areal på 13 053 km2 og en befolkning på over 1,2 mio. Regionshovedstaden er Viborg. Den berørte Ringkøbing-Skjern Kommune ligger i den vestlige del af regionen. Ringkøbing-Skjern Kommune har et areal på 1 485 km² og en befolkning på 58 803 (2009).

16. De vigtigste interessenter er Ringkøbing-Skjern Kommune og arbejdsmarkedets parter. Kommunen har ansvaret for at støtte de ledige i deres søgning efter nyt job, herunder tilrettelæggelse af aktiviteter for at opgradere arbejdstagernes kvalifikationer, støtte til jobsøgningsfærdigheder og hjælp til at opstille målsætninger. Kommunen vil være ansvarlig for gennemførelsen af aktiviteterne omhandlet i ansøgningen samt registrering og kontrol. De arbejdsmarkedsparter, dvs. fagforeninger og arbejdsgiverorganisationer, der deltager i projektet, er følgende: Ringkøbing Fjord Erhvervscenter, UddannelsesCenter Ringkøbing-Skjern, LO, Dansk Metal, 3F, DI, Det Lokale Beskæftigelsesråd (LBR), Det Regionale Beskæftigelsesråd (RBR) og Vestas Wind Systems A/S.

Afskedigelsernes forventede virkning på beskæftigelsessituationen på lokalt, regionalt og nationalt plan

17. Arbejdstagerne i jern- og metalindustrien, som sektoren for fremstilling af vindmøller tilhører, udgør en større andel af det samlede antal arbejdstagere i Ringkøbing-Skjern Kommune end i Danmark som helhed (henholdsvis 19 % og 6 %), hvilket gør regionen mere sårbar over for negative ændringer i sektoren.

18. Danmark forventer, at virkningen af afskedigelserne vil være betydelig på lokalt plan. Anmeldte afskedigelser hos de berørte arbejdstagere udgør ca. 2,5 % af det samlede antal arbejdspladser i Ringkøbing-Skjern Kommune. Kommunen har været ramt af den stigende arbejdsløshed i meget større omfang end Region Midtjylland og Danmark som helhed (stigning fra juli 2008 til september 2010: Ringkøbing-Skjern: 290 %, Midtjylland: 192 %, Danmark: 176 %, kilde: www.jobindsats.dk).

19. Baseret på tallene fra regeringens arbejdsmarkedskommission skønner konsulentfirmaet M-ploy A/S, at disse afskedigelser kan medføre en stigning i arbejdsløshedsstøtten på ca. 940 000 EUR pr. år samt et tab i skatteprovenu på 3,2 mio. EUR pr. år.

Den samordnede pakke af individualiserede tilbud, der søges om støtte til, og en opdeling af de anslåede omkostninger, herunder oplysninger om komplementariteten med foranstaltninger, der modtager støtte gennem strukturfondene

20. Udredning og omskoling: Målgruppen får tilbudt et grundprogram med udredning for at opstille deres målsætninger og udarbejde en handlingsplan. Grundprogrammet løber over 12 uger og vil fokusere på omskoling af de pågældende arbejdstagere med særlig vægt på udviklingssektorer i kommunen, f.eks. grøn energi og turisme. Der er blevet iværksat to analyser for bedre at identificere fremtidige udviklingssektorer. Andre elementer i denne foranstaltning vil være vurdering af kvalifikationer, individuel karriererådgivning, workshopaktiviteter på erhvervsskoler eller erhvervsuddannelsescentre og virksomhedsforlagt uddannelse. For udenlandske statsborgere, der ikke taler eller forstår dansk flydende, vil der være tolkebistand.

Supplerende støtte til videre- og efteruddannelse: Deltagere, der under udredningen har fået opstillet et eller flere uddannelsesmål, får tilbud om at påbegynde/fuldføre et uddannelsesprogram.

Innovationslaboratorium: Formålet med denne foranstaltning er at fokusere på at opgradere arbejdstagernes færdigheder, så de bliver i stand til at deltage i cleantech-baseret prototypearbejde på eksisterende virksomheder. Dette vil blive opnået gennem kursusaktiviteter og ved som en lærlingeuddannelse at lære af fagfæller i førende virksomheder på cleantech/innovationsområdet. Den centrale del af foranstaltningen vil blive et praktikophold i en virksomhed, hvor arbejdstageren kan afprøve en idé, der kommer fra enten værtsvirksomheden eller arbejdstageren selv.

Mentorordning i forbindelse med praktisk uddannelse: Der bliver en praktisk uddannelse med en tilknyttet mentorordning for dem i målgruppen, som efter udredningen vurderes at være egnede til videre- og efteruddannelse, og for personer over 50 år, som ikke er interesserede i at påbegynde en almen uddannelse. Der forventes at blive etableret ca. 40 praktiske uddannelsesprogrammer med tilknyttede mentorordninger.

Kvalifikationshotline: Hotlinecentret vil vejlede de arbejdsløse og de potentielle arbejdsgivere i at finde det rigtige videreuddannelsesprogram. Hotlinefunktionen skal reagere, så snart der opstår behov herfor. Det kan omfatte situationer som f.eks. behov for en mentor, udredning af kompetencer eller behovet for nye kompetencer, videreuddannelse i form af erhvervsuddannelseskurser osv. og retningslinjer for disse.

Jobsøgningsstøtte/arbejdsløshedsydelse/studiestøtte: Formålet med denne foranstaltning er at minimere hindringer i forbindelse med støtte. De jobsøgende tilbydes forskellige ydelser afhængigt af deres status set i forhold til det nationale støttesystem og aktiviteter, som de deltager i som led i den samordnede pakke af aktiviteter. Danmark har bekræftet, at disse ydelser kun gives, så længe de aktive arbejdsmarkedsforanstaltninger løber.

Befordringstilskud: Der tilbydes befordringstilskud til de arbejdstagere, der er nødt til at pendle for at deltage i foranstaltningerne.

21. De EGF-implementeringsomkostninger, der er medtaget i ansøgningen i overensstemmelse med artikel 3 i forordning (EF) nr. 1927/2006, dækker forberedelser, forvaltning og kontrolaktiviteter samt oplysning og reklame.

22. De individualiserede tilbud, der forelægges af de danske myndigheder, er aktive arbejdsmarkedsforanstaltninger, som falder ind under de i artikel 3 i forordning (EF) nr. 1927/2006 fastlagte støtteberettigede foranstaltninger. De danske myndigheder anslår de samlede omkostninger til disse tilbud til 5 627 125 EUR og EGF-implementeringsomkostningerne til 586 500 EUR (10,4 % af det samlede beløb). Der anmodes om et bidrag fra EGF på i alt 3 944 606 EUR (65 % af de samlede omkostninger).

Foranstaltninger || Anslået antal arbejds­tagere, som er tiltænkt støtte || Anslåede omkost­ninger pr. arbejds­tager, som er tiltænkt støtte (i EUR) || Samlede omkostninger i EUR (EGF og national medfinan­siering)

Individualiserede tilbud (artikel 3, stk. 1, i forordning (EF) nr. 1927/2006)

Udredning og omskoling || 150 || 7 535 || 1 130 250

Supplerende støtte til videreuddannelse || 75 || 12 135 || 910 125

Innovationslaboratorium || 10 || 24 500 || 245 000

Mentorordning i forbindelse med praktisk uddannelse || 40 || 6 875 || 275 000

Kvalifikationshotline || 50 || 7 100 || 355 000

Jobsøgningsstøtte/arbejdsløshedsydelse/studie­støtte || 325 || 7 928 || 2 576 600

Befordringstilskud || 85 || 1 590 || 135 150

Subtotal - individualiserede tilbud || || 5 627 125

EGF-implementeringsomkostninger (artikel 3, stk. 3, i forordning (EF) nr. 1927/2006)

Forberedelser || || 33 750

Forvaltning på lokalt plan || || 159 000

Forvaltning på nationalt plan || || 56 000

Oplysning og pr || || 33 750

Kontrolaktiviteter || || 159 000

Subtotal - EGF-implementeringsomkostninger || || 441 500

Samlede anslåede omkostninger || || 6 068 625

EGF-støtte (65 % af de samlede omkostninger) || || 3 944 606

23. Danmark bekræfter, at de ovenfor beskrevne foranstaltninger supplerer foranstaltninger, hvortil der modtages støtte gennem strukturfondene.

Datoen/datoerne for iværksættelse eller planlagt iværksættelse af individualiserede tilbud til de berørte arbejdstagere

24. Danmark iværksatte den 11. august 2010 de individualiserede tilbud til de berørte arbejdstagere fra den samordnede pakke, som EGF anmodes om at medfinansiere. Denne dato markerer således begyndelsen af støtteberettigelsesperioden for enhver EGF-støtte.

Procedurer for høring af arbejdsmarkedets parter

25. En række arbejdsmarkedsorganisationer (se punkt 14) blev hørt under forberedelsen af ansøgningen, og de vil også blive inddraget i overvågningen af gennemførelsen af foranstaltningerne.

26. De danske myndigheder har bekræftet, at kravene i den nationale lovgivning og EU-lovgivningen vedrørende kollektiv afskedigelse er blevet overholdt.

Oplysninger om foranstaltninger, som er obligatoriske i henhold til national lovgivning eller kollektive aftaler

27. Med hensyn til de kriterier, der er fastsat i artikel 6 i forordning (EF) nr. 1927/2006, kunne de danske myndigheder i deres ansøgning:

· bekræfte, at den økonomiske EGF-støtte ikke erstatter foranstaltninger, som det påhviler virksomheder at gennemføre i henhold til national lovgivning eller kollektive aftaler

· dokumentere, at de påtænkte aktioner er støtte til de enkelte arbejdstagere og ikke skal tjene til omlægning af virksomheder eller sektorer

· bekræfte, at ovennævnte støtteberettigede foranstaltninger ikke får støtte fra andre af EU's finansielle instrumenter.

Forvaltnings- og kontrolsystemer

28. Danmark har meddelt Kommissionen, at den økonomiske støtte vil blive forvaltet og kontrolleret af de samme organer, som forvalter og kontrollerer bidrag fra Den Europæiske Socialfond, som også har Erhvervs- og Byggestyrelsen som forvaltningsorgan. Den attesterende myndighed vil blive varetaget af en anden afdeling af samme organ. Revisionsmyndigheden vil blive varetaget af Erhvervs- og Byggestyrelsens EU-Controllerfunktion.

Finansiering

29. På grundlag af ansøgningen fra Danmark beløber den foreslåede EGF-støtte til den samordnede pakke af individualiserede tilbud sig til 3 944 606 EUR (inkl. EGF-implementeringsomkostninger), hvilket svarer til 65 % af de samlede omkostninger. Kommissionens foreslåede tildelinger fra fonden er baseret på oplysninger fra Danmark.

30. Under hensyn til den maksimale støtte fra EGF i henhold til artikel 10, stk. 1, i forordning (EF) nr. 1927/2006 og mulighederne for omfordeling af bevillinger foreslår Kommissionen at anvende EGF til at dække hele det ovennævnte beløb, der opføres under udgiftsområde 1a i den finansielle ramme.

31. Med det foreslåede støttebeløb er der fortsat over 25 % af det maksimale årlige beløb, der er øremærket til EGF, til rådighed til tildelinger i årets sidste fire måneder, jf. artikel 12, stk. 6, i forordning (EF) nr. 1927/2006.

32. Med dette forslag om at anvende EGF indleder Kommissionen den forenklede trepartsprocedure, jf. punkt 28 i den interinstitutionelle aftale af 17. maj 2006, for at sikre, at budgetmyndighedens to parter er enige i, at det er nødvendigt at anvende fonden, og kan tilslutte sig det beløb, der anmodes om. Kommissionen opfordrer den af budgetmyndighedens to parter, som på rette politiske niveau først når til enighed om udkastet til forslaget om anvendelse af fonden, til at underrette den anden part og Kommissionen om sine hensigter. Hvis den ene af budgetmyndighedens to parter ikke kan give sin tilslutning, indkaldes der til et formelt trepartsmøde.

33. Kommissionen forelægger særskilt en anmodning om overførsel for at få specifikke forpligtelses- og betalingsbevillinger opført på budgettet for 2011, jf. punkt 28 i den interinstitutionelle aftale af 17. maj 2006.

Kilder til betalingsbevillinger

34. Da EGF-budgetpost 04 05 01 forventes at blive forhøjet med 50 000 000 EUR via ændringsbudget 2/2011, vil den blive anvendt til at dække beløbet på 3 944 606 EUR, som er nødvendigt i forbindelse med denne ansøgning.

Forslag til

EUROPA-PARLAMENTETS OG RÅDETS AFGØRELSE

om anvendelse af Den Europæiske Fond for Tilpasning til Globaliseringen i henhold til punkt 28 i den interinstitutionelle aftale af 17. maj 2006 mellem Europa-Parlamentet, Rådet og Kommissionen om budgetdisciplin og forsvarlig økonomisk forvaltning (ansøgning EGF/2010/017 DK/Midtjylland Maskinsektoren, Danmark)

EUROPA-PARLAMENTET OG RÅDET FOR DEN EUROPÆISKE UNION HAR —

under henvisning til traktaten om Den Europæiske Unions Funktionsmåde,

under henvisning til den interinstitutionelle aftale af 17. maj 2006 mellem Europa-Parlamentet, Rådet og Kommissionen om budgetdisciplin og forsvarlig økonomisk forvaltning[7], særlig punkt 28,

under henvisning til Europa-Parlamentets og Rådets forordning (EF) nr. 1927/2006 af 20. december 2006 om oprettelse af Den Europæiske Fond for Tilpasning til Globaliseringen[8], særlig artikel 12, stk. 3,

under henvisning til forslag fra Europa-Kommissionen[9], og

ud fra følgende i betragtninger:

(1) Den Europæiske Fond for Tilpasning til Globaliseringen (EGF) blev oprettet med henblik på at yde supplerende støtte til arbejdstagere, der afskediges som følge af gennemgribende strukturelle ændringer i verdenshandelsmønstrene, som kan tilskrives globaliseringen, og at hjælpe dem med at vende tilbage til arbejdsmarkedet.

(2) Anvendelsesområdet for EGF blev udvidet for ansøgninger indgivet fra den 1. maj 2009, så det kom til også at omfatte støtte til arbejdstagere, der bliver afskediget som en direkte følge af den internationale finansielle og økonomiske krise.

(3) Den interinstitutionelle aftale af 17. maj 2006 giver mulighed for at anvende EGF inden for et årligt loft på 500 mio. EUR.

(4) Polen indgav den 11. maj 2010 en ansøgning om anvendelse af EGF i forbindelse med afskedigelser i 6 virksomheder, der er aktive i NACE (rev. 2)-hovedgruppe 28 ("Fremstilling af maskiner og udstyr") i NUTS II-regionen Midtjylland (DK04), og supplerede den med yderligere oplysninger frem til den 21. marts 2011. Ansøgningen opfylder kravene til fastlæggelse af støttebeløbets størrelse, jf. artikel 10 i forordning (EF) nr. 1927/2006. Kommissionen foreslår derfor, at der ydes en støtte på 3 944 606 EUR.

(5) Der bør derfor som følge af Danmarks ansøgning ydes økonomisk støtte fra EGF —

VEDTAGET DENNE AFGØRELSE:

Artikel 1

Inden for rammerne af Den Europæiske Unions almindelige budget for regnskabsåret 2011 stilles der et beløb til rådighed fra Den Europæiske Fond for Tilpasning til Globaliseringen (EGF) på 3 944 606 EUR i forpligtelses- og betalingsbevillinger.

Artikel 2

Denne afgørelse offentliggøres i Den Europæiske Unions Tidende.

Udfærdiget i [Bruxelles/Strasbourg], den [...].

På Europa-Parlamentets vegne På Rådets vegne

Formand Formand

[1] EUT C 139 af 14.6.2006, s. 1

[2] EUT L 406 af 30.12.2006, s. 1.

[3] Europa-Parlamentets og Rådets forordning (EF) nr. 1893/2006 af 20. december 2006 om oprettelse af den statistiske nomenklatur for økonomiske aktiviteter NACE rev. 2 og om ændring af Rådets forordning (EØF) nr. 3037/90 og visse EF-forordninger om bestemte statistiske områder (EUT L 393 af 30.12.2006, s. 1).

[4] I overensstemmelse med artikel 3, stk. 3, i forordning (EF) nr. 1927/2006.

[5] Europa-Parlamentets og Rådets forordning (EF) nr. 1893/2006 af 20. december 2006 om oprettelse af den statistiske nomenklatur for økonomiske aktiviteter NACE rev. 2 og om ændring af Rådets forordning (EØF) nr. 3037/90 og visse EF-forordninger om bestemte statistiske områder (EUT L 393 af 30.12.2006, s. 1).

[6] Kategorierne er baseret på den internationale standardfagklassifikation (ISCO), som er udarbejdet af Den Internationale Arbejdsorganisation.

[7] EUT C 139 af 14.6.2006, s. 1

[8] EUT L 406 af 30.12.2006, s. 1.

[9] EUT C […] af […], s. […].